b'\n_START_ARTICLE_\nPedro Vallina\n_START_SECTION_\nBiografia\n_START_PARAGRAPH_\nPedro Vallina va n\xc3\xa9ixer a Guadalcanal, prov\xc3\xadncia de Sevilla, l\'any 1879 en el si d\'una fam\xc3\xadlia relativament benestant. Aleshores el republicanisme federal tenia gran empremta encara en el camp andal\xc3\xbas, i la posici\xc3\xb3 acomodada de la fam\xc3\xadlia Vallina, va permetre que els seus fills fossin educats en les tend\xc3\xa8ncies m\xc3\xa9s progressistes de l\'\xc3\xa8poca._NEWLINE_Molt jove marxa a Sevilla per iniciar els seus estudis en medicina. Considerant-se ja anarquista, arriba amb 19 anys a Cadis, on coincideix amb Ferm\xc3\xadn Salvochea, a la seva en\xc3\xa8sima sortida de presidi (1898) i de qui es convertir\xc3\xa0 en alumne en les lides revolucion\xc3\xa0ries._NEWLINE_Junts, marxen a Madrid, un any despr\xc3\xa9s, on Vallina es relacionar\xc3\xa0 amb els cercles anarquistes i republicans pimargallans. Ser\xc3\xa0 amic tamb\xc3\xa9 de Nicol\xc3\xa1s Salmer\xc3\xb3n y Alonso. Durant la seva estada a Madrid tindr\xc3\xa0 topades amb les autoritats judicials (per exemple en la causa denominada "Complot de la Coronaci\xc3\xb3", un fracassat pla per atemptar el dia de la coronaci\xc3\xb3 d\'Alfons XIII) i passar\xc3\xa0 cert temps en pres\xc3\xb3._NEWLINE_Finalment ha de fugir d\'Espanya i s\'exilia a Par\xc3\xads en 1902. La continuaci\xc3\xb3 de les seves activitats revolucion\xc3\xa0ries a Fran\xc3\xa7a, (on entaular\xc3\xa0 relacions, entre altres, amb Louise Michel), li val l\'expulsi\xc3\xb3 d\'aquest Estat._NEWLINE_En 1906 arriba a Anglaterra com a refugiat pol\xc3\xadtic. Aquest pa\xc3\xads es va convertir a finals del segle XIX i principis del XX en un refugi per als revolucionaris de tot el m\xc3\xb3n, que a canvi, no conspiraven contra la monarquia brit\xc3\xa0nica. S\'instal\xc2\xb7la a Londres i ser\xc3\xa0 assidu del Cercle Anarquista Jueu de la ciutat, entaulant relaci\xc3\xb3 amb figures com Rudolf Rocker, Errico Malatesta o Piotr Kropotkin. _NEWLINE_Poc despr\xc3\xa9s de comen\xc3\xa7ar la Primera Guerra Mundial, una amnistia general li va permetre tornar a Espanya, encara que la continu\xc3\xaftat de les seves activitats el condemna a l\'exili interior a la Sib\xc3\xa8ria Extremenya i a Navarra. Per aquesta \xc3\xa8poca ingressa a la CNT i pertanyer\xc3\xa0 al Comit\xc3\xa8 Nacional d\'aquesta organitzaci\xc3\xb3 que va tenir seu a Sevilla a inicis de la Dictadura de Primo de Rivera, part de la qual estar\xc3\xa0 pres i despr\xc3\xa9s, de desterrament a T\xc3\xa0nger i Casablanca. Abans d\'aquest exili crear\xc3\xa0 el 1923, gr\xc3\xa0cies a la subscripci\xc3\xb3 popular oberta pel diari El Noticiero Sevillano, el Sanatori Antitubercul\xc3\xb3s "Vida" molt a prop de Cantillana, on va anar a viure i on atenia gratu\xc3\xaftament als malalts que no tenien mitjans econ\xc3\xb2mics. Per a ell, com a metge, calia guarir les malalties i alhora lluitar contra les causes que la provocaven. El Sanatori va quedar sense acabar, perqu\xc3\xa8 va ser desterrat novament en instaurar la Dictadura del Primo de Rivera. Tornar\xc3\xa0 a viure en el Sanatori despr\xc3\xa9s de la proclamaci\xc3\xb3 de la Segona Rep\xc3\xbablica, a partir de 1932._NEWLINE_Va ser enlla\xc3\xa7 a Sevilla del comit\xc3\xa8 revolucionari creat a Madrid per proclamar la Segona Rep\xc3\xbablica._NEWLINE_Gran part de la Segona Rep\xc3\xbablica Espanyola la va viure a Sevilla, al Sanatari Antitubercul\xc3\xb3s de Cantillana. Durant aquest per\xc3\xadode esclatar\xc3\xa0 el "Cas Vallina", de gran pol\xc3\xa8mica dins de la CNT. Es va tractar dels fets de maig de 1932 a Sevilla, i les seves conseq\xc3\xbc\xc3\xa8ncies. Vallina estava en contra de la viol\xc3\xa8ncia utilitzada per alguns cenetistes. Travar\xc3\xa0 amistat amb Blas Infante, i donar\xc3\xa0 suport la seva candidatura andalusista. I continuar\xc3\xa0 la seva activitat com a metge, com a part inseparable del seu anarquisme humanista._NEWLINE_Participar\xc3\xa0 activament en la defensa de la Rep\xc3\xbablica des del primer moment. En produir el cop d\'estat del 18 de juliol, fugir\xc3\xa0 a la zona republicana i organitzar\xc3\xa0 la resist\xc3\xa8ncia a diversos pobles, participant-hi com a milici\xc3\xa0, com a metge i com a soldat, i despr\xc3\xa9s de la derrota de la Rep\xc3\xbablica, tornar\xc3\xa0 a marxar a l\'exili: aquest cop ser\xc3\xa0 M\xc3\xa8xic per no tornar._NEWLINE_En M\xc3\xa8xic servir\xc3\xa0 de metge a les comunitats d\'amerindis mexicans fins a la seva mort elo 1970.\n_START_SECTION_\nProjecci\xc3\xb3 de Vallina\n_START_PARAGRAPH_\nVa ser interpretat per Manuel Mor\xc3\xb3n en el film Una Pasi\xc3\xb3n Singular (2002) d\'Antonio Gonzalo, que versa sobre la vida de Blas Infante._NEWLINE_En 1999 alguns historiadors i la CGT van aconseguir recuperar part de la seva biografia, entrevistant a ancians de la Sib\xc3\xa8ria Extremenya que encara el recordaven i aconseguint contactar amb dos dels seus fills._NEWLINE_Les mem\xc3\xb2ries de Pedro Vallina van ser inspiraci\xc3\xb3 per Vicente Tortajada en la confecci\xc3\xb3 de la seva novel\xc2\xb7la: Flor de cananas, Sevilla, 1999.'